CELEX: 32021D1992
Language: el
Date: 2021-11-15 00:00:00
Title: Εκτελεστική απόφαση (ΕΕ) 2021/1992 της Επιτροπής της 15ης Νοεμβρίου 2021 σχετικά με τα εναρμονισμένα πρότυπα για τα παιχνίδια τα οποία εκπονήθηκαν προς υποστήριξη της οδηγίας 2009/48/ΕΚ του Ευρωπαϊκού Κοινοβουλίου και του Συμβουλίου

16.11.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 405/14
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/1992 ΤΗΣ ΕΠΙΤΡΟΠΗΣ
         της 15ης Νοεμβρίου 2021
         σχετικά με τα εναρμονισμένα πρότυπα για τα παιχνίδια τα οποία εκπονήθηκαν προς υποστήριξη της οδηγίας 2009/48/ΕΚ του Ευρωπαϊκού Κοινοβουλίου και του Συμβουλίου
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με την ευρωπαϊκή τυποποίηση, την τροποποίηση των οδηγιών του Συμβουλίου 89/686/ΕΟΚ και 93/15/ΕΟΚ και των οδηγιών του Ευρωπαϊκού Κοινοβουλίου και του Συμβουλίου 94/9/ΕΚ, 94/25/ΕΚ, 95/16/ΕΚ, 97/23/ΕΚ, 98/34/ΕΚ, 2004/22/ΕΚ, 2007/23/ΕΚ, 2009/23/ΕΚ και 2009/105/ΕΚ και την κατάργηση της απόφασης 87/95/ΕΟΚ του Συμβουλίου και της απόφασης αριθ. 1673/2006/ΕΚ του Ευρωπαϊκού Κοινοβουλίου και του Συμβουλίου (1), και ιδίως το άρθρο 10 παράγραφος 6,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 13 της οδηγίας 2009/48/ΕΚ του Ευρωπαϊκού Κοινοβουλίου και του Συμβουλίου (2), τα παιχνίδια που συμμορφώνονται με τα εναρμονισμένα πρότυπα ή με μέρη αυτών, τα στοιχεία των οποίων έχουν δημοσιευθεί στην Επίσημη Εφημερίδα της Ευρωπαϊκής Ένωσης, τεκμαίρεται ότι συμμορφώνονται με τις απαιτήσεις των εν λόγω προτύπων ή μερών τους, όπως προβλέπονται στο άρθρο 10 της οδηγίας 2009/48/ΕΚ και στο παράρτημα ΙΙ της εν λόγω οδηγίας.
                  
               
                     (2)
                  
                  
                     Η οδηγία 2009/48/ΕΚ καθορίζει, στο μέρος I του παραρτήματος II, ειδικές απαιτήσεις σχετικά με τις φυσικές και μηχανικές ιδιότητες (συμπεριλαμβανομένων διατάξεων που αποσκοπούν στο να εξασφαλίζεται ότι τα παιχνίδια κατασκευάζονται κατά τρόπο ώστε να αποφεύγεται η πρόκληση εγκαυμάτων ή άλλων τραυματισμών), και στο μέρος II του παραρτήματος II, ειδικές απαιτήσεις προκειμένου να εξασφαλίζεται υψηλό επίπεδο ασφάλειας των παιχνιδιών όσον αφορά τους κινδύνους ευφλεκτότητας. Η οδηγία 2009/48/ΕΚ καθορίζει επίσης, στο μέρος III του παραρτήματος II, ειδικές απαιτήσεις για να εξασφαλιστεί ότι δεν υπάρχουν κίνδυνοι ανεπιθύμητων επιπτώσεων στην ανθρώπινη υγεία λόγω έκθεσης στις χημικές ουσίες ή τα μείγματα από τα οποία αποτελούνται τα παιχνίδια ή περιέχονται σ’ αυτά. Επιπλέον, το άρθρο 10 παράγραφος 2 θεσπίζει τη γενική απαίτηση ασφάλειας, το άρθρο 11 παράγραφος 2 θεσπίζει απαιτήσεις για τις προειδοποιήσεις σε παιχνίδια και το παράρτημα V της οδηγίας 2009/48/ΕΚ θεσπίζει προειδοποιήσεις για τα παιχνίδια, συμπεριλαμβανομένης ειδικής προειδοποίησης για τα χημικά παιχνίδια.
                  
               
                     (3)
                  
                  
                     Με την επιστολή M/445 (3), της 9ης Ιουλίου 2009, η Επιτροπή υπέβαλε στην Ευρωπαϊκή Επιτροπή Τυποποίησης (CEN) και στην Ευρωπαϊκή Επιτροπή Ηλεκτροτεχνικής Τυποποίησης (CENELEC) αίτημα για την εκπόνηση νέων και την αναθεώρηση των υφιστάμενων εναρμονισμένων προτύπων προς υποστήριξη της οδηγίας 2009/48/ΕΚ.
                  
               
                     (4)
                  
                  
                     Με βάση το αίτημα M/445 της 9ης Ιουλίου 2009, η CEN αναθεώρησε το εναρμονισμένο πρότυπο EN 71-2:2011+A1:2014 «Ασφάλεια παιχνιδιών — Μέρος 2: Όριο ευφλεκτικότητας», τα στοιχεία αναφοράς του οποίου δημοσιεύθηκαν με την εκτελεστική απόφαση (ΕΕ) 2021/867 της Επιτροπής (4). Αυτό είχε ως αποτέλεσμα την έγκριση του εναρμονισμένου προτύπου EN 71-2:2020.
                  
               
                     (5)
                  
                  
                     Το εναρμονισμένο πρότυπο EN 71-2:2020 είναι σαφέστερο και ακριβέστερο από το προηγούμενο πρότυπο EN 71-2:2011+A1:2014. Το πρότυπο περιλαμβάνει: περαιτέρω ορισμούς, οι οποίοι περιγράφουν καλύτερα τα παιχνίδια στα οποία εφαρμόζονται οι προδιαγραφές του προτύπου· σαφέστερη και ακριβέστερη διατύπωση· νέες προδιαγραφές για τα κουστούμια μεταμφίεσης που περιέχουν χύδην παραγέμισμα· πρόσθετες προδιαγραφές για την πλύση ή τον καθαρισμό (ή μη) των κουστουμιών μεταμφίεσης πριν από τη δοκιμή· προδιαγραφές για τη δοκιμή μικρότερων μερών παιχνιδιών με συνδυασμό τους, καθώς και για τη δοκιμή των υλικών παραγεμίσματος, επένδυσης και διακόσμησης· επεξηγηματικά παραδείγματα παιχνιδιών μεταμφίεσης (όπως μάσκες προσώπου ή κράνη) και κοστουμιών μεταμφίεσης και ενδείξεις σχετικά με τον τρόπο δοκιμής τους· διαγράμματα ροής που δείχνουν πώς να λαμβάνονται δοκίμια από τα κοστούμια μεταμφίεσης.
                  
               
                     (6)
                  
                  
                     Με βάση το αίτημα M/445, της 9ης Ιουλίου 2009, η CEN αναθεώρησε επίσης το εναρμονισμένο πρότυπο EN 71-3:2019 «Ασφάλεια παιχνιδιών — Μέρος 3: Μετανάστευση ορισμένων στοιχείων», τα στοιχεία αναφοράς του οποίου δημοσιεύθηκαν με την εκτελεστική απόφαση (ΕΕ) 2021/867 της Επιτροπής. Αυτό είχε ως αποτέλεσμα την έγκριση του εναρμονισμένου προτύπου EN 71-3:2019+A1:2021.
                  
               
                     (7)
                  
                  
                     Το εναρμονισμένο πρότυπο EN 71-3:2019+A1:2021 επικαιροποιεί τον κατάλογο των νόμιμων οριακών τιμών του, που έχει ληφθεί από την οδηγία 2009/48/ΕΚ, για τα στοιχεία των παιχνιδιών. Η επικαιροποίηση αφορά το αργίλιο, για το οποίο έπρεπε να εφαρμοστούν ενισχυμένες οριακές τιμές από την 20ή Μαΐου 2021 (5). Αφορά επίσης το εξασθενές χρώμιο, για το οποίο είχε διαγραφεί προηγούμενη οριακή τιμή. Ο μαθηματικός τύπος για τον υπολογισμό της μετανάστευσης εξασθενούς χρωμίου δείγματος παιχνιδιού προσαρμόστηκε στη διαδικασία δοκιμής. Όλες οι άλλες αλλαγές είναι συντακτικές.
                  
               
                     (8)
                  
                  
                     Με βάση το αίτημα M/445, της 9ης Ιουλίου 2009, η CEN αναθεώρησε το εναρμονισμένο πρότυπο EN 71-4:2013 «Ασφάλεια παιχνιδιών — Μέρος 4: Συλλογές χημικών πειραμάτων και συναφών δραστηριοτήτων», τα στοιχεία αναφοράς του οποίου δημοσιεύθηκαν με την εκτελεστική απόφαση (ΕΕ) 2021/867. Αυτό είχε ως αποτέλεσμα την έγκριση του εναρμονισμένου προτύπου EN 71-4:2020.
                  
               
                     (9)
                  
                  
                     Το εναρμονισμένο πρότυπο EN 71-4:2020 είναι σαφέστερο από το προηγούμενο πρότυπο EN 71-4:2013, λόγω αρκετών συντακτικών αλλαγών. Επίσης, εικονογράμματα και προειδοποιητικές λέξεις του κανονισμού (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου (6) χρησιμοποιήθηκαν περισσότερο και με μεγαλύτερη συνέπεια. Επιπλέον, οι προδιαγραφές για δοχεία ασφαλή για τα παιδιά βασίζονται πλέον σε ένα καθιερωμένο διεθνές πρότυπο, το οποίο έχει αναλάβει η CEN. Μέσα προστασίας των οφθαλμών απαιτούνται πλέον για ορισμένες συλλογές πειραμάτων. Τέλος, έχουν συμπεριληφθεί περισσότερες εξηγήσεις σχετικά με το σκεπτικό των προδιαγραφών.
                  
               
                     (10)
                  
                  
                     Με βάση το αίτημα M/445, της 9ης Ιουλίου 2009, η CEN αναθεώρησε το εναρμονισμένο πρότυπο EN 71-13:2014 «Ασφάλεια παιχνιδιών — Μέρος 13: Οσφρητικά επιτραπέζια παιχνίδια, συλλογές καλλυντικών και παιχνίδια γεύσεων», τα στοιχεία αναφοράς του οποίου δημοσιεύθηκαν με την εκτελεστική απόφαση (ΕΕ) 2021/867. Αυτό είχε ως αποτέλεσμα την έγκριση του εναρμονισμένου προτύπου EN 71-13:2021.
                  
               
                     (11)
                  
                  
                     Οι προδιαγραφές του εναρμονισμένου προτύπου EN 71-13:2021 συνδέονται σαφέστερα με τις απαιτήσεις της οδηγίας 2009/48/ΕΚ. Ειδικότερα, οι προδιαγραφές που αφορούν ειδικές προειδοποιήσεις και ενδείξεις που ορίζονται στο παράρτημα V μέρος Β της οδηγίας 2009/48/ΕΚ έχουν επεκταθεί και αφορούν σαφέστερα τα οσφρητικά επιτραπέζια παιχνίδια, τις συλλογές καλλυντικών και τα παιχνίδια γεύσεων που περιέχουν ορισμένες αλλεργιογόνες αρωματικές ουσίες. Επιπλέον, οι προδιαγραφές για τα πώματα δοχείων ασφαλή για τα παιδιά στα οικεία παιχνίδια και τις συλλογές βασίζονται πλέον σε ένα διεθνές πρότυπο, το οποίο αναφέρεται ως EN ISO 8317:2015 Συσκευασία ανθεκτική στη χρήση από παιδιά — Απαιτήσεις και διαδικασίες δοκιμών για επανακλειόμενες συσκευασίες. Η μέθοδος δοκιμής στο πρότυπο EN ISO 8317:2015 αντικαθιστά την προηγούμενη μέθοδο δοκιμής που ορίζεται στο πρότυπο EN 71-13:2014. Τέλος, επικαιροποιήθηκαν οι παραπομπές στην ενωσιακή νομοθεσία, ιδίως στη νομοθεσία για την ασφάλεια των τροφίμων.
                  
               
                     (12)
                  
                  
                     Η Επιτροπή, από κοινού με τη CEN, αξιολόγησε κατά πόσον τα εναρμονισμένα πρότυπα EN 71-2:2020, EN 71-3:2019+A1:2021, EN 71-4:2020 και EN 71-13:2021 που συνέταξε η CEN συμμορφώνονται με το αίτημα M/445 της 9ης Ιουλίου 2009. Τα τέσσερα εναρμονισμένα πρότυπα πληρούν τις απαιτήσεις που επιδιώκουν να καλύψουν και οι οποίες καθορίζονται στην οδηγία 2009/48/ΕΚ. Επομένως, είναι σκόπιμο να δημοσιευτούν τα στοιχεία αναφοράς των εν λόγω προτύπων στην Επίσημη Εφημερίδα της Ευρωπαϊκής Ένωσης.
                  
               
                     (13)
                  
                  
                     Τα εναρμονισμένα πρότυπα EN 71-2:2020, EN 71-3:2019+A1:2021, EN 71-4:2020 και EN 71-13:2021 αντικαθιστούν τα εναρμονισμένα πρότυπα EN 71-2:2011+A1:2014, EN 71-3:2019, EN 71-4:2013 και EN 71-13:2014, αντίστοιχα. Επομένως, είναι αναγκαίο να αποσυρθούν τα στοιχεία αναφοράς των εν λόγω προτύπων από την Επίσημη Εφημερίδα της Ευρωπαϊκής Ένωσης. Για να δοθεί στους κατασκευαστές παιχνιδιών αρκετός χρόνος για να προσαρμόσουν τα προϊόντα τους στις αναθεωρημένες προδιαγραφές που περιέχονται στα εναρμονισμένα πρότυπα EN 71-2:2020, EN 71-3:2019+A1:2021, EN 71-4:2020 και EN 71-13:2021, είναι αναγκαίο να αναβληθεί η απόσυρση των στοιχείων αναφοράς των εναρμονισμένων προτύπων EN 71-2:2011+A1:2014, EN 71-3:2019, EN 71-4:2013 και EN 71-13:2014.
                  
               
                     (14)
                  
                  
                     Για λόγους σαφήνειας, εξορθολογισμού και απλούστευσης, θα πρέπει να δημοσιευθεί σε μία ενιαία πράξη πλήρης κατάλογος των στοιχείων αναφοράς των εναρμονισμένων προτύπων που έχουν καταρτιστεί προς υποστήριξη της οδηγίας 2009/48/ΕΚ και πληρούν τις απαιτήσεις που επιδιώκουν να καλύψουν. Τα στοιχεία αναφοράς των εναρμονισμένων προτύπων που εκπονήθηκαν προς υποστήριξη της οδηγίας 2009/48/ΕΚ δημοσιεύονται επί του παρόντος στις εκτελεστικές αποφάσεις (ΕΕ) 2021/867 και 2019/1728 της Επιτροπής (7). Κατά συνέπεια, είναι αναγκαίο να αντικατασταθεί η εκτελεστική απόφαση (ΕΕ) 2021/867 από νέα απόφαση.
                  
               
                     (15)
                  
                  
                     Η συμμόρφωση με εναρμονισμένο πρότυπο συνιστά τεκμήριο συμμόρφωσης με τις αντίστοιχες ουσιώδεις απαιτήσεις που προβλέπονται στην ενωσιακή νομοθεσία εναρμόνισης από την ημερομηνία δημοσίευσης των στοιχείων αναφοράς του οικείου προτύπου στην Επίσημη Εφημερίδα της Ευρωπαϊκής Ένωσης. Συνεπώς, η παρούσα απόφαση θα πρέπει να αρχίσει να ισχύει την ημέρα της δημοσίευσής της,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Τα στοιχεία αναφοράς των εναρμονισμένων προτύπων για τα παιχνίδια τα οποία εκπονήθηκαν προς υποστήριξη της οδηγίας 2009/48/ΕΚ, και τα οποία απαριθμούνται στο παράρτημα Ι της παρούσας απόφασης, δημοσιεύονται στην Επίσημη Εφημερίδα της Ευρωπαϊκής Ένωσης.
         
         
            Άρθρο 2
            Η εκτελεστική απόφαση (ΕΕ) 2021/867 καταργείται.
            Ωστόσο, το άρθρο 1 της εκτελεστικής απόφασης (ΕΕ) 2021/867 εξακολουθεί να εφαρμόζεται στα στοιχεία αναφοράς των εναρμονισμένων προτύπων για τα παιχνίδια που εκπονήθηκαν προς υποστήριξη της οδηγίας 2009/48/ΕΚ, τα οποία παρατίθενται στο παράρτημα II της παρούσας απόφασης, έως τις ημερομηνίες που ορίζονται στο εν λόγω παράρτημα.
            Επιπλέον, το άρθρο 1 της εκτελεστικής απόφασης (ΕΕ) 2019/1728 εξακολουθεί να εφαρμόζεται στα στοιχεία αναφοράς των εναρμονισμένων προτύπων για τα παιχνίδια που εκπονήθηκαν προς υποστήριξη της οδηγίας 2009/48/ΕΚ, τα οποία παρατίθενται στο παράρτημα III της παρούσας απόφασης, έως τις ημερομηνίες που ορίζονται στο εν λόγω παράρτημα.
         
         
            Άρθρο 3
            Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 15 Νοεμβρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 316 της 14.11.2012, σ. 12.
         
            (2)  Οδηγία 2009/48/ΕΚ του Ευρωπαϊκού Κοινοβουλίου και του Συμβουλίου, της 18ης Ιουνίου 2009, σχετικά με την ασφάλεια των παιχνιδιών (ΕΕ L 170 της 30.6.2009, σ. 1).
         
            (3)  M/445, της 9ης Ιουλίου 2009, σχετικά με εντολή τυποποίησης που απευθύνεται στις CEN και CENELEC στο πλαίσιο της οδηγίας 2009/48/ΕΚ για την αναθεώρηση της οδηγίας 88/378/ΕΟΚ σχετικά με την ασφάλεια των παιχνιδιών.
         
            (4)  Εκτελεστική απόφαση (ΕΕ) 2021/867 της Επιτροπής, της 28ης Μαΐου 2021, σχετικά με τα εναρμονισμένα πρότυπα για τα παιχνίδια τα οποία εκπονήθηκαν προς υποστήριξη της οδηγίας 2009/48/ΕΚ του Ευρωπαϊκού Κοινοβουλίου και του Συμβουλίου (ΕΕ L 190 της 31.5.2021, σ. 96).
         
            (5)  Οδηγία (EE) 2019/1922 της Επιτροπής, της 18ης Νοεμβρίου 2019, για την τροποποίηση, με σκοπό την προσαρμογή στις τεχνικές και επιστημονικές εξελίξεις, του σημείου 13 του μέρους III του παραρτήματος II της οδηγίας 2009/48/ΕΚ του Ευρωπαϊκού Κοινοβουλίου και του Συμβουλίου σχετικά με την ασφάλεια των παιχνιδιών, όσον αφορά το αργίλιο (ΕΕ L 298 της 19.11.2019, σ. 5).
         
            (6)  Κανονισμός (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων, την τροποποίηση και την κατάργηση των οδηγιών 67/548/ΕΟΚ και 1999/45/ΕΚ και την τροποποίηση του κανονισμού (ΕΚ) αριθ. 1907/2006 (ΕΕ L 353 της 31.12.2008, σ. 1).
         
            (7)  Εκτελεστική απόφαση (ΕΕ) 2019/1728 της Επιτροπής, της 15ης Οκτωβρίου 2019, σχετικά με τα εναρμονισμένα πρότυπα για τα παιχνίδια τα οποία εκπονήθηκαν προς υποστήριξη της οδηγίας 2009/48/ΕΚ του Ευρωπαϊκού Κοινοβουλίου και του Συμβουλίου (ΕΕ L 263 της 16.10.2019, σ. 32).
      
      
         
            ΠΑΡΑΡΤΗΜΑ I
            
                        Αριθ.
                     
                     
                        Στοιχεία αναφοράς του προτύπου
                     
                  
                        1.
                     
                     
                        EN 71-1:2014+A1:2018
                        Ασφάλεια παιχνιδιών — Μέρος 1: Μηχανικές και φυσικές ιδιότητες
                     
                  
                        2.
                     
                     
                        EN 71-2:2020
                        Ασφάλεια παιχνιδιών — Μέρος 2: Ευφλεκτότητα
                     
                  
                        3.
                     
                     
                        EN 71-3:2019+A1:2021
                        Ασφάλεια παιχνιδιών — Μέρος 3: Μετανάστευση ορισμένων στοιχείων
                     
                  
                        4.
                     
                     
                        EN 71-4:2020
                        Ασφάλεια παιχνιδιών — Μέρος 4: Συλλογές χημικών πειραμάτων και συναφών δραστηριοτήτων
                     
                  
                        5.
                     
                     
                        EN 71-5:2015
                        Ασφάλεια παιχνιδιών — Μέρος 5: Χημικά παιχνίδια (συλλογές) πλην συλλογών πειραμάτων χημείας
                     
                  
                        6.
                     
                     
                        EN 71-7:2014+A3:2020
                        Ασφάλεια παιχνιδιών — Μέρος 7: Δακτυλομπογιές — Απαιτήσεις και μέθοδοι δοκιμής
                     
                  
                        7.
                     
                     
                        EN 71-8:2018
                        Ασφάλεια παιχνιδιών — Μέρος 8: Παιχνίδια δραστηριοτήτων για οικιακή χρήση
                     
                  
                        8.
                     
                     
                        EN 71-12:2016
                        Ασφάλεια παιχνιδιών — Μέρος 12: Ν-Νιτροζαμίνες και Ν-νιτροζώσιμες ουσίες
                        
                           Ενημερωτικό σημείωμα: Οι οριακές τιμές στο στοιχείο α) του πίνακα 2 της ενότητας 4.2 του προτύπου «EN 71-12: 2016 Ασφάλεια παιχνιδιών — Μέρος 12: Ν-Νιτροζαμίνες και Ν-νιτροζώσιμες ουσίες» είναι χαμηλότερες από τις οριακές τιμές που πρέπει να τηρούνται στο σημείο 8 του μέρους ΙΙΙ του παραρτήματος ΙΙ της οδηγίας 2009/48/ΕΚ. Ειδικότερα, οι τιμές αυτές είναι οι ακόλουθες:
                     
                  
                        Ουσία
                     
                     
                        Πρότυπο EN 71-12:2016
                     
                     
                        Οδηγία 2009/48/ΕΚ
                     
                  
                        Ν-νιτροζαμίνες
                     
                     
                        0,01 mg/kg
                     
                     
                        0,05 mg/kg
                     
                  
                        Ν-νιτροζώσιμες ουσίες
                     
                     
                        0,1 mg/kg
                     
                     
                        1 mg/kg.
                     
                  
                        9.
                     
                     
                        EN 71-13:2021
                        Ασφάλεια παιχνιδιών — Μέρος 13: Οσφρητικά επιτραπέζια παιχνίδια, συλλογές καλλυντικών και παιχνίδια γεύσεων
                     
                  
                        10.
                     
                     
                        EN 71-14:2018
                        Ασφάλεια παιχνιδιών — Μέρος 14: Τραμπολίνα οικιακής χρήσης
                     
                  
                        11.
                     
                     
                        EN IEC 62115:2020
                        Ηλεκτρικά παιχνίδια — Ασφάλεια
                        EN IEC 62115:2020/A11:2020
                     
                  
      
      
         
            ΠΑΡΑΡΤΗΜΑ ΙΙ
            
                        Αριθ.
                     
                     
                        Στοιχεία αναφοράς του προτύπου
                     
                     
                        Ημερομηνία απόσυρσης
                     
                  
                        1.
                     
                     
                        EN 71-2:2011+A1:2014
                        Ασφάλεια παιχνιδιών — Μέρος 2: Όριο ευφλεκτικότητας
                     
                     
                        15 Μαΐου 2022
                     
                  
                        2.
                     
                     
                        EN 71-3:2019
                        Ασφάλεια παιχνιδιών — Μέρος 3: Μετανάστευση ορισμένων στοιχείων
                     
                     
                        15 Μαΐου 2022
                     
                  
                        3.
                     
                     
                        EN 71-4:2013
                        Ασφάλεια παιχνιδιών — Μέρος 4: Συλλογές χημικών πειραμάτων και συναφών δραστηριοτήτων
                     
                     
                        15 Μαΐου 2022
                     
                  
                        4.
                     
                     
                        EN 71-13:2014
                        Ασφάλεια παιχνιδιών — Μέρος 13: Οσφρητικά επιτραπέζια παιχνίδια, συλλογές καλλυντικών και παιχνίδια γεύσεων
                     
                     
                        15 Μαΐου 2022
                     
                  
      
      
         
            ΠΑΡΑΡΤΗΜΑ ΙΙΙ
            
                        Αριθ.
                     
                     
                        Στοιχεία αναφοράς του προτύπου
                     
                     
                        Ημερομηνία απόσυρσης
                     
                  
                        1.
                     
                     
                        EN 71-7:2014+A2:2018
                        Ασφάλεια παιχνιδιών — Μέρος 7: Δακτυλομπογιές — Απαιτήσεις και μέθοδοι δοκιμής
                        
                           Σημείωση: Ως προς το επιτρεπόμενο συντηρητικό κλιμβαζόλη (καταχώριση 22 στον πίνακα Β.1 του παραρτήματος Β του παρόντος προτύπου), το τεκμήριο συμμόρφωσης ισχύει για μέγιστη επιτρεπόμενη συγκέντρωση έως 0,2% (και όχι: 0,5 %). Βάση για το ανωτέρω αποτελεί η «ΠΡΟΣΘΗΚΗ στη γνώμη για την κλιμβαζόλη (P64) — αναφ. SCCS/1506/13» της επιστημονικής επιτροπής για την ασφάλεια των καταναλωτών (ΕΕΑΚ), που εγκρίθηκε μετά τη δημοσίευση του προτύπου από τη CEN.
                        https://ec.europa.eu/health/sites/health/files/scientific_committees/consumer_safety/docs/sccs_o_212.pdf
                     
                     
                        28 Νοεμβρίου 2021
                     
                  
                        2.
                     
                     
                        EN 71-12:2013
                        Ασφάλεια παιχνιδιών — Μέρος 12: Ν-Νιτροζαμίνες και Ν-νιτροζώσιμες ουσίες
                     
                     
                        28 Νοεμβρίου 2021
                     
                  
                        3.
                     
                     
                        EN 62115: 2005
                        Ηλεκτρικά παιχνίδια — Ασφάλεια IEC 62115:2003 (τροποποιημένο) + A1:2004
                        EN 62115 :2005/A2:2011 (IEC 62115:2003/A2:2010 (τροποποιημένο)
                        EN 62115:2005/A2:2011/AC:2011
                        EN 62115:2005/A11:2012
                        EN 62115:2005/A11:2012/AC:2013
                        EN 62115:2005/A12:2015
                     
                     
                        21 Φεβρουαρίου 2022